LV Eiropas Savienības Oficiālais Vēstnesis C 355/5

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 355/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

POMME DE TERRE DE L’ÎLE DE RÉ

ES Nr.: PDO-FR-0065-AM01-18.5.2016.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Arodapvienību veido Pomme de terre de l’île de Ré ražotāji un iepakotāji. Šai sakarā tai ir likumīgas intereses iesniegt šo pieteikumu.

Grupas nosaukums: Syndicat de défense de l’appellation d’origine de la Pomme de terre de l’île de Ré Grupas veids: Vairāk nekā viena persona Dalībnieki: Ražotājs(-i) Cits(-i): Iepakotāji Adrese: Route de Sainte-Marie-de-Ré – BP no 3 17580 Le-Bois-Plage-en-Ré FRANCE Tālrunis +33 0546092309 E-pasts: pommedeterre.iledere@orange.fr

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☐ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☐ Saikne — ☐ Marķējums — ☒ Citi

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts

5. Grozījums vai grozījumi

Ražošanas metode

Šķirnes

Specifikācijas grozījumu pieteikums attiecas uz grozījumiem atļautajām šķirnēm.

Ir ierosināts svītrot četras šķirnes: “Goulvena”, “Pénélope”, “BF15” un “Roseval”. Pēc nosaukuma izmantošanas vairāku gadu garumā ir konstatēts, ka šķirņu “BF15” un “Roseval” īpašības vairs neatbilst tādu agrīnu kartupeļu audzēšanas specifikācijai kā ACVN Pomme de terre de l’île de Ré. Gadu gaitā ir atklājies abām šīm šķirnēm piemītošs būtisks trūkums – to audzēšanas cikla ilgums (105–110 dienas), un tās neveicina cikla ierobežošanu augsnes kaitēkļiem (nematožu tips), kam ir garš attīstības periods. Šai sakarā, dodot priekšroku īso ciklu šķirnēm, ir iespējams minētos kaitēkļus ierobežot un samazināt to populāciju. Savukārt šķirnes “Goulvena” un “Pénélope” sertificēti augu audzētāji vairs nepavairo, tādēļ tās vairs nav pieejamas Pomme de terre de l’île de Ré audzētājiem.

Vienlaikus tiek lūgts pievienot trīs jaunas šķirnes, proti, “Primabelle”, “Celtiane” un “Léontine”. “Celtiane” un “Léontine” ir galda kartupeļi, kam raksturīgs stingrs mīkstums. “Primabelle” ir galda kartupeļu šķirne. Šīs jaunās šķirnes pārbaudīja divu gadu garumā saskaņā ar izmēģinājumu protokolu, lai pārliecinātos, ka tās atbilst nosaukuma tehniskās, agronomiskās un organoleptiskās kvalitātes kritērijiem. Pārbaužu rezultāti apliecināja, ka minētās trīs šķirnes atbilst visiem ACVN Pomme de terre de l’île de Ré apraksta kritērijiem un specifikācijām.

Šķirne “Primabelle” ir ierakstīta Eiropas katalogā, bet nav vēl iekļauta Francijas katalogā, tādēļ uz to neattiecas neviena attiecīgā Francijas kataloga kulināro īpašību grupa. Redakcionālās vienkāršošanas nolūkā ir ierosināts izņemt atsauci uz kulināro īpašību grupām, tā kā kulināro īpašību grupu lielā mērā saista ar sausnas saturu bumbuļos. Tas neietekmē produkta specifikāciju, jo atļautās šķirnes tiek nosauktas vārdā un tās ieraksta pēc to īpašībām, nevis piederības grupām.

Šie grozījumi ir nepieciešami Pomme de terre de l’île de Ré audzēšanas turpināšanai – no vienas puses, svītrojot šķirnes, kuras vairs nav pieejamas un kuru audzēšana rada agronomiskas problēmas, no otras puses, iekļaujot šķirnes, kas atbilst visiem ACVN apraksta kritērijiem un specifikācijām.

Citi

Atsauces attiecībā uz pārbaudes struktūru:

Pārbaudes struktūras kontaktinformāciju ir aizstājusi tās iestādes kontaktinformācija, kas kompetenta pārbaužu jautājumos.

Šī grozījuma mērķis ir izvairīties no specifikācijas grozījumiem gadījumā, kad mainās pārbaudes struktūra.

Citi

Valsts prasības

Ir pārskatītas atsauces vērtības tabulā, kurā norādīti galvenie kontrolējamie parametri attiecībā uz kartupeļu šķirnēm.

Attiecīgi ņemts vērā grozījums, kas izdarīts attiecībā uz šķirņu izņemšanu no saraksta un jaunu šķirņu iekļaušanu.

VIENOTS DOKUMENTS

POMME DE TERRE DE L’ÎLE DE RÉ

ES Nr.: - PDO-FR-0065-AM01-18.5.2016.

ACVN ( X ) AĢIN ( )

1. Nosaukums vai nosaukumi

Pomme de terre de l’île de Ré

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Pomme de terre de l’île de Ré (Rē salas kartupeļi) ir agrīnie kartupeļi, kam raksturīgi bumbuļi, kuru izmērs kalibrējot ir mazāks par 70 mm.

Ar aizsargāto cilmes vietas nosaukumu Pomme de terre de l’île de Ré drīkst apzīmēt galda kartupeļu šķirņu (“Alcmaria”, “Starlette”, “Carrera” un “Primabelle”) bumbuļus un tādu galda kartupeļu šķirņu bumbuļus, kam raksturīgs stingrs mīkstums (“Amandine”, “Charlotte”, “Celtiane” un “Léontine”).

Šiem kartupeļiem ir stingrs mīkstums un specifiska augus atgādinoša smarža. Bumbuļu novākšanas dienā šķirnēm “Alcmaria”, “Starlette”, “Carrera” un “Primabelle” sausnas saturs ir 15–20,5 %, bet šķirnēm “Amandine”, “Charlotte”, “Celtiane” un “Léontine” tas ir 16–21 %.

Ja šos kartupeļus novāc pirms pilngatavības sasniegšanas, to miza ir plāna un viegli atdalāma nokasot.

Šie kartupeļi ir sezonas produkts, kuru drīkst tirgot tikai līdz novākšanas gada 31. jūlijam (ieskaitot), jo tas nav ilgstoši uzglabājams.

Pomme de terre de l’île de Ré ir svaigs dārzenis, kas tirdzniecībā laižams drīz pēc tā novākšanas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi no kartupeļu saasnošanas līdz novākšanai noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepakošana notiek ģeogrāfiskajā apgabalā. To veic mazumtirdzniecības iepakojumos, kuru svars nepārsniedz 25 kg. Iepakojums ļauj identificēt attiecīgo produkta partiju un tās izcelsmi, tādējādi palīdzot nodrošināt kartupeļu izsekojamību.

Tā kā Pomme de terre de l’île de Ré ir produkts, kas tirgojams tikai svaigā veidā, tas iepakojams drīz vien pēc novākšanas.

Turklāt, tā kā Pomme de terre de l’île de Ré novāc pirms pilngatavības iestāšanās, tas ir vārīgs produkts. Tādēļ jācenšas pasargāt bumbuļus no triecieniem, kas varētu bojāt mizu, savainojot vai sabrūninot to. Tādējādi gan ražas novākšanas, gan šķirošanas un iepakošanas laikā audzētāji tam velta īpašu uzmanību, lai saglabātu šiem kartupeļiem raksturīgās iezīmes.

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus norādēm, kas paredzētas normatīvajos aktos par kartupeļu tirdzniecību, ar aizsargāto cilmes vietas nosaukumu Pomme de terre de l’île de Ré apzīmēto kartupeļu marķējumā iekļauj nosaukumu Pomme de terre de l’île de Ré un norādi “aizsargātas cilmes vietas nosaukums” vai tā saīsinājumu “ACVN”.

4. Ģeogrāfiskā apgabala īsa definīcija

Ģeogrāfiskais apgabals atbilst Rē (Ré) salas teritorijai, kuru veido šādas pašvaldības: Ars-en-Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré un Saint-Martin-de-Ré.

5. Saikne ar ģeogrāfisko apgabalu

Ģeogrāfiskā apgabala specifika

Ar cilmes vietas nosaukumu Pomme de terre de l’île de Ré apzīmētā produkta ražošanas ģeogrāfiskais apgabals atbilst Charente-Maritime departamenta 10 pašvaldību teritorijai, kas veido Rē salu. Rē sala atrodas Atlantijas okeānā trīs kilometrus attālu no Francijas piekrastes, kas ir La Rochelle pašvaldības teritorija.

Rē sala ir daļa no Akvitānijas baseina ziemeļu nomales ģeoloģiskās vēstures. Sala veidojusies no dažādiem koraļļu rifu veida nogulumiežiem, bet pēcāk – no juras perioda kaļķainajiem māliem. Šie mezozoja ēras nogulumi veido Rē salas kaļķakmens pagulslāni, ko kvartāra periodā klāja māla nogulumi un vēja sanesas.

Šie dažādie nogulumu veidošanās posmi ir par cēloni līdzenumu ainavai ar pavisam nelieliem reljefa veidojumiem, kur augstākais pacēlums nepārsniedz 20 metrus.

Biežāk sastopamās augsnes uz salas ir calcosol un calcisol tipa augsnes, kas veidojušās uz kaļķakmens cilmieža.

Kartupeļu audzēšanai atvēlētajās norobežotajās platībās ir piekrastes tipa kaļķainas brūnzemes vai kaļķu augsne ar smilšu sanesumiem, kā arī vēja sanesu veidotas augsnes, kas pēc mehāniskā sastāva ir smilts augsnes. Tās ir vieglas, sausas un ūdenscaurlaidīgas augsnes. Šīs augsnes ir bagātīgas ar kāliju un fosforskābi, un tajās parasti ir maz humusa.

Turklāt Rē salai ir tāda specifika, ka jūraszāļu veidā tā sniedz kartupeļu audzētājiem dabīgu mēslojumu. Šo organisko mēslojumu, kuru veido jūras aļģes, ko salinieki savāc pludmalēs un kas ilgu laiku bija salas vienīgais organiskā mēslojuma avots, daži audzētāji izmanto joprojām. Jūraszālēm ir tāda priekšrocība, ka tās sadalās straujāk nekā, piemēram, liellopu kūtsmēsli.

Uz salas valda mērens okeāna tipa klimats. Turklāt klimata mērenums ir izteiktāks nekā kontinenta piekrastē, jo konstatēts lielāks saules starojuma daudzums, mazāk nokrišņu un maigākas temperatūras. Šīs atšķirības izskaidrojamas ar izteiktāku okeāna ietekmi salīdzinājumā ar kontinentu.

Klimatam raksturīgs liels saules spīdēšanas ilgums – aptuveni 2 300 stundu gadā –, stiprs saules starojums, neliels nokrišņu daudzums (mazāk par 700 mm gadā) un gada vidējā gaisa temperatūra, kas tuva 13 °C. Lietus vērojams galvenokārt rudenī un ziemā, bet sniegs vai salnas ir reta parādība. Turklāt Rē sala ir pakļauta siltu un stipru vēju ietekmei.

Izmantoto agrotehnisko paņēmienu mērķis ir veicināt tādu īpašību veidošanos, kas padara Pomme de terre de l’île de Ré par agrīnu dārzeni. Šo paņēmienu raksturīgās iezīmes ir:

— noteikts stādīšanas datums, kas ļauj nodrošināt agrīnu Pomme de terre de l’île de Ré ražas novākšanu – pēc 31. jūlija šos kartupeļus novākt vairs nedrīkst,

— liela stādījumu biezība un šauras rindstarpas,

— vītušo lakstu atdalīšana; to dara vienīgi ar mehāniskiem paņēmieniem, lai nebojātu augsni, – tas veicina produkta organoleptisko īpašību veidošanos.

Produkta specifika

Pomme de terre de l’île de Ré ir agrīns dārzenis.

Šis agrīnums, kā arī mazs un vidējs izmērs kalibrējot – mazāks par 70 milimetriem – piešķir šiem kartupeļiem neatkārtojamas organoleptiskās īpašības: mutē kūstošu mīkstumu un dažādas smaržu nianses (kas izpaužas pēc termiskas apstrādes) atkarībā no sezonas – augiem raksturīga smarža līdz riekstu smarža –, kā arī gandrīz vienmēr saldenu garšu, ko reizumis pavada vieglas sāļuma nianses.

Saikne

Produkta Pomme de terre de l’île de Ré neatkārtojamo organoleptisko īpašību pamatā ir Rē salas augsnes un klimatisko faktoru apvienojums ar ražotāju agrotehnisko praksi.

Pomme de terre de l’île de Ré agrīnums atkarīgs no šīs salas zemes īpatnībām un vietējo audzētāju zinātības. Vieglas, sausas un ūdenscaurlaidīgas augsnes, maigas temperatūras un ievērojams saules starojums, ko papildina augsnes pārsegšanas darbs, nodrošina strauju augsnes iesilšanu. Agrīnumu var konstatēt gan asnu dzīšanas, gan kartupeļu augšanas, gan novākšanas laikā.

Pomme de terre de l’île de Ré lielums, kas nepārsniedz 70 milimetrus (nosaka kalibrējot), arī ir to kvalitātes faktors un ietekmē to organoleptiskās īpašības. Šāda lieluma bumbuļu izaudzēšana izskaidrojama ar dabiskas nokrišņu daudzuma regulācijas apvienojumu ar stādījumu lielo biezību, ko salinieki parasti ievēro, audzējot kartupeļus. Ierobežot šo kartupeļu augšanu lielumā palīdz arī augšņu labā žūšanas spēja, maigās temperatūras, siltums un stiprie vēji, kas sekmē evapotranspirāciju. Stādījumu biezība ļauj pretoties uz salas valdošajiem stiprajiem vējiem.

Tādējādi ļoti piemērotie augsnes un klimatiskie apstākļi, ko lietderīgi izmanto ar attiecīgi pielāgotu agrotehniku un šķirņu izvēli, ir Pomme de terre de l’île de Ré tipiskuma pamatā.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-33a6ecf7-2f06-499e-a064-705743de4243/telechargement

(1) OV L 343, 14.12.2012., 1. lpp.